נטפליקס

פעילות החברה

החברה החלה את דרכה ב-1997, ונכון לסוף 2018 יש לה למעלה מ-137 מיליון לקוחות ברחבי העולם.

שירות השכרת DVD

מטה החברה נמצא בקליפורניה ויש לה כ-900 מוקדים ברחבי ארצות הברית בהם יש מאגרי דיסקים המקצרים את זמן ההמתנה לקבלת הסרטים.
לנטפליקס מסלולי מנויים שונים שבהם יכול מנוי להחזיק במספר סרטים, הנקבע לפי התעריף החודשי: תשלום קבוע גבוה יותר מאפשר למנוי להחזיק מספר סרטים גדול יותר. אין הגבלה על משך הזמן שבו מותר למנויים להחזיק בכל סרט, ומכאן שאין גם קנסות על "איחור" בהחזרת סרט. עיכוב בהחזרה גורר רק עיכוב במשלוח הסרט הבא ברשימה שהגדיר הלקוח.
כל מנוי נטפליקס מגדיר בחשבונו באתר האינטרנט של החברה רשימת סרטים שהוא מעוניין לצפות בהם, והחברה שולחת אליו את הדיסקים דרך הדואר. בנוסף יכולים המנויים להמליץ על סרטים למנויים אחרים ולכתוב ביקורות על הסרטים. נטפליקס מאחדת את דירוגי הצופים יחדיו על מנת לחזות באופן מדויק מאילו סרטים וסדרות הצופים ייהנו ובכך בוחרת ומסננת את התכנים אותם היא מציגה.

שירות הזרמת תוכן

תחילה פעלה נטפליקס רק בארצות הברית, אולם בשנת 2011 הרחיבה החברה את פעילותה גם לדרום אמריקה ולאיים הקריביים וב-2012 יצאה מגבולות יבשת אמריקה והחלה לפעול גם בממלכה המאוחדת ובאירלנד. בינואר 2016 הרחיבה נטפליקס את פעילותה ל-130 מדינות נוספות בכל רחבי העולם, לרבות ישראל.
את שירותיה של נטפליקס ניתן לצרוך באמצעות אתר האינטרנט שלה ובמכשירים נוספים הכוללים כונני Blu-ray, מחשבי לוח, טלפונים חכמים, טלוויזיות חכמות, קופסאות סטרימינג וקונסולות משחקים כגון: Xbox One, PlayStation 4, Wii U, Xbox 360 ו-PlayStation 3. "הזרמה" ברזולוציית 4K דורשת מכשיר ומסך התומכים ברזולוציה עם HDCP.
בדצמבר 2018 דיווחה החברה כי במהלך שנת 2018 עלו מניות החברה ב-33% לעומת שוויה בשנת 2017.

שיתופי פעולה

נטפליקס רכשה זכויות יוצרים מששת האולפנים הגדולים בהוליווד ובכך הפכה לחברת הטלוויזיה בתשלום הגדולה ביותר. בשנת 2011 חתמה נטפליקס על שיתוף פעולה עם חברת דרימוורקס אנימציה, ענקית סרטי האנימציה שיצרה סרטים כגון "שרק" ו"מדגסקר". הסכם זה בין אולפן הוליוודי לבין שירות סטרימינג היה הראשון מסוגו. בפברואר 2012 חתמה נטפליקס חוזה נוסף עם Weinstein Company החתומה בין היתר על סרט זוכה האוסקר "הארטיסט" כמו על סרטי איכות אחרים וקיבלה בלעדיות על הקרנתם.
במסגרת שיתוף פעולה עם חטיבת הטלוויזיה של אולפני מארוול, חברת וולט דיסני (כל תכניה יוסרו במהלך 2019) ואולפני ABC, הפיקה נטפליקס סדרות מקור העוסקות בדמויותיהם של דרדוויל, ג'סיקה ג'ונס, לוק קייג' ואיירון פיסט, שהסתכמו כולן במיני סדרה המפגישה את הדמויות הראשיות בסדרות הקודמות כקבוצת המגנים. נכון לאוגוסט 2018 הועלו לצפיית סטרימינג הסדרות "דרדוויל", "ג'סיקה ג'ונס", "לוק קייג'", "איירון פיסט", "דפנדרס", וסדרת טלוויזיה אודות דמותו של המעניש. נטפליקס קנתה את הסדרה החממה של גיורא חמיצר אשר צולמה מחדש באנגלית, עם שחקנים אמריקאים וישראלים בישראל. החממה האמריקאית עלתה בנטפליקס ב-8 בספטמבר 2017.
בנוסף נטפליקס קנתה את הסדרות הישראליות "פאודה", "בשבילה גיבורים עפים", "בני ערובה", "סרוגים", "סברי מרנן", "צומת מילר", "אבודים באפריקה", "להיות איתה", "המדרשה", "רמזור", "השוטר הטוב", "יום האם" ועוד.

נטפליקס והזנב הארוך

נטפליקס פועלת על פי תאוריית הזנב הארוך של אנדרסון המבוססת על תאוריה מתחום הכלכלה הבוחנת תכונה של התפלגות סטטיסטית בהם ישנה אוכלוסייה מועטה עם הסתברות גבוהה ואוכלוסייה רבה עם הסתברות מועטה. חלק מהסרטים איתם עובדת נטפליקס הם סרטים שאינם נמצאים בספריות הרגילות בהם סרטי איכות וסרטים דוקומנטריים. פלח שוק עיקרי נוסף פונה לקהל ההודי ומציע שלל סרטים של תעשיית בוליווד. בכך, ניתן לראות את תאוריית הזנב הארוך, בזמן שרוב חנויות הסרטים הן בעלות מקום מדף מוגבל, לנטפליקס הפועלת על טכנולוגיית ענן יש אפשרות לאחסן אינספור כותרים וכל אדם יכול לצפות ולהתאים את התכנים המתאימים לו. בנוסף, באפשרות נטפליקס להגיע לקהל צרכנים מבוזר הרבה יותר מספריית הסרטים הציבורית ובכך עיקר הצלחתה הוא ממספר עצום של כותרים מז'אנרים נישתיים באופן מצטבר, בנוסף לרבי מכר.
כמו כן, בשל שירות ההמלצות של נטפליקס הצופים נהנים ממגוון רחב של סרטים הקרובים להיסטוריית הצפייה שלהם ובכך נחשפים לתכנים חדשים ומחדדים את טעמם האישי.
בשנת 2006 יזמה נטפליקס תחרות לשיפור מנגנון חיזוי העדפות הסרטים של המשתמשים, ובתום שלוש שנים של תחרות ב-21 בספטמבר 2009 העניקה החברה פרס של מיליון הדולר אותו הבטיחה. הזוכים היו צוות של שבעה עובדים בחברות התקשורת האמריקאיות יאהו ו-AT&T.
בשנת 2011 תפסה נטפליקס את המקום הראשון בדירוג התעבורה באינטרנט בצפון אמריקה, ועברה את ביטורנט. הדבר נתפס כמשמעותי במאזן בין תכנים חוקיים בתשלום תוך שמירת זכויות יוצרים לבין שימושים חינמיים/פיראטיים.

בישראל

בינואר 2016 נטפליקס הרחיבה את פעילותה ל-190 מדינות, בין היתר ישראל, וב-26 ביוני באותה שנה החלה להציע כתוביות בעברית לחלק מהתכנים בשירות. ביולי 2017 החלה נטפליקס להציע דיבוב לעברית לחלק מתכני הילדים. ב-26 ביולי 2017 הציגה נטפליקס ממשק מלא בעברית כולל פוסטרים בעברית לתכנים בשירות. על פי אחת ההערכות יש לחברה בישראל 100 אלף מנויים, אם כי יש הטוענים כי הערכה זו "נדיבה מדי" וכי מספר מנויי החברה נמוך יותר.